《众乐亭》
宋代·吴充

使君新自四明归，邀我同为众乐诗。
山川可爱惜不见，昼想夕思心为罢。
怳然神遇若有得，齎身乃在天之涯。
涨海连空四无岸，天吴却坐鲛人观。
以手挥弄日月丹，能令桑田变瀰漫。
海边偶到山城中，山城二月多春风。
牛羊闲暇夕阳晚，楼阁参差朝雾浓。
一泓山溜佛头绿，环以翠屏屏六曲。
人烟扰扰事嬉游，落花啼鸟更汀洲。
中为台榭闹十二，上有藻井排文楸。
旁人指点此何许，云是四明行乐处。
此乐为民非为身，始是集贤钱使君。
使君风韵谁之比，政事次公诗短李。
醉凭熊轼劝耕畴，狂取螺杯翻舞袂。
侬爱使君君勿归，诏书夺之知何为。
闻侍玉皇香案侧，银台深阻无消息。
意迷却悟坐空斋，忽省君诗昨日来。
叠纸为君书所见，不知众乐诚然哉。

作者简介：（1021—1080）建州浦城人，字冲卿。吴育弟。仁宗宝元元年进士。为国子监直讲、吴王宫教授，以严见惮，作《六箴》以献。历京西、淮南、河东转运使。英宗立，权盐铁副使。神宗即位，为知制诰、同知谏院。河北水灾、地震，为安抚使、进检校太傅、枢密使，代王安石为同中书门下平章事。虽与安石连姻而不同意其变法。数遭同列困毁，罢为观文殿大学士、西太一宫使。